5.10.2022
SL
Uradni list Evropske unije
L 258/119
Okolje in trajnostnost
65.
pozdravlja vključitev trajnostnih in okoljskih standardov ter standardov dostopnosti, tudi tistih iz sistema Unije za okoljsko ravnanje in presojo (EMAS), v nepremičninsko strategije odbora in Odbora regij; ugotavlja, da sta odbor in Odbor regij od vzpostavitve lastnega sistema okoljskega upravljanja sprejela različne ukrepe za izboljšanje energetske učinkovitosti svojih stavb in zmanjšanje ogljičnega odtisa; pozdravlja ustanovitev delovne skupine za zeleni dogovor in je seznanjen s tem, da se pripravlja študija o ogljični nevtralnosti odborov do leta 2030; pozdravlja sodelovanje odbora v sistemu Parlamenta za izravnavo emisij toplogrednih plinov in dejstvo, da ima posebno proračunsko vrstico za zagotavljanje ustreznih sredstev; pozdravlja tudi to, da odbor uporablja izključno zeleno električno energijo, proizvedeno iz trajnostnih virov; spodbuja ga, naj na vse stavbe namesti sončne plošče, da bi povečal ogljično učinkovitost;
66.
je seznanjen z več konkretnimi ukrepi za zmanjšanje porabe papirja in predlaga, naj odbor sprejme ustrezno politiko brez papirja; pozdravlja, da se je količina porabljenega papirja na osebo na dan v letu 2020 v primerjavi z letom 2019 zmanjšala za 52 %, v primerjavi z letom 2015 pa za 81 %;
67.
pozdravlja konkretne ukrepe, ki jih je odbor sprejel za trajnostne načine prevoza, kot so službena kolesa, infrastruktura za kolesarje in sistem bonov za parkirišča v izjemnih okoliščinah; ugotavlja, da politika mobilnosti vključuje finančni prispevek za kolesarje in uslužbence, ki so kupili letne vozovnice za javni prevoz, pri čemer se uslužbenci, ki prejemajo obe ugodnosti, odpovejo pravici do uporabe parkirišč;
68.
je seznanjen s tem, da je odbor zavezan uresničevanju 17 ciljev Združenih narodov za trajnostni razvoj ter delovanju v skladu s temi cilji in ustreznimi strategijami Unije; poudarja, da ima odbor opazovalnico za trajnostni razvoj, namenjeno spodbujanju trajnosti v Uniji;
69.
odboru čestita za soupravljanje platforme deležnikov za krožno gospodarstvo skupaj s Komisijo;
Komuniciranje in večjezičnost
70.
ugotavlja, da je predsedstvo odbora oktobra 2019 sprejelo nov logotip, ki je usklajen z logotipi institucij Unije; meni, da bo ta sprememba prispevala k prepoznavnosti in povezanosti podobe institucij, organov, uradov in agencij Unije med državljani;
71.
pozdravlja, da je odboru uspelo prilagoditi komunikacijsko strategijo pandemiji covida-19 ter prek spleta organizirati več pomembnih dogodkov in akcij, da bi povečal svoj doseg in stik z deležniki in državljani; poudarja, da je odbor julija 2020 namesto vsakoletne nagrade za civilno družbo podelil enkratno nagrado za civilno družbo v boju proti covidu-19, da bi nagradil neprofitne pobude, ki jih izvajajo posamezniki, organizacije civilne družbe in zasebna podjetja, da bi se spoprijeli s krizo zaradi covida-19 in njenimi posledicami;
72.
poudarja, da je vse delo v zvezi z mnenji in informativnimi poročili odbora na voljo v vseh uradnih jezikih in da je spletno mesto odbora skladno s standardi Unije glede dostopnosti za organe javnega sektorja;
73.
pozdravlja sodelovanje odbora na konferenci o prihodnosti Evrope, s čimer je prispeval k demokratičnim stikom z organizirano civilno družbo; spodbuja odbor, naj svojim članom pomaga pri sodelovanju v lokalnih dialogih z državljani in civilno družbo o evropskih zadevah;